b'\n_START_ARTICLE_\nTori Bowie\n_START_SECTION_\nIdrettskarriere\n_START_PARAGRAPH_\nBowie gikk p\xc3\xa5 Pisgah High School, der hun begynte \xc3\xa5 konkurrere innen friidrett. P\xc3\xa5 high school vant hun delstatsmesterskapet p\xc3\xa5 100 meter, 200 meter og lengdehopp to ganger, og 4 x 100 meter stafett tre ganger. Hun deltok ogs\xc3\xa5 p\xc3\xa5 delstatslaget i basketball. Hun fikk deretter friidrettsstipend til University of Southern Mississippi, der hun konkurrerte i friidrett for universitetslaget Southern Miss Golden Eagles and Lady Eagles i NCAA divisjon I, som er \xc3\xb8verste divisjon. I lengdehopp kom hun p\xc3\xa5 3.-plass ved Conference USA innend\xc3\xb8rs og 2.-plass utend\xc3\xb8rs i sitt f\xc3\xb8rste \xc3\xa5r p\xc3\xa5 universitetet, i 2009. Conference USA er en regional del av NCAA, for universiteter i det s\xc3\xb8rlige USA. Hun kom p\xc3\xa5 2.-plass i lengde og 3.-plass p\xc3\xa5 200 meter ved innend\xc3\xb8rsstevnet Notre Dame Meyo Invitational i 2009. _NEWLINE_I 2010 vant hun igjen 200 meter ved Notre Dame Meyo Invitational, og kom p\xc3\xa5 3.-plass i lengde. Ved Conference USA innend\xc3\xb8rs kom hun p\xc3\xa5 2.-plass i lengde og 4.-plass p\xc3\xa5 200 meter. Hun vant lengdekonkurransen i Southern Miss Golden Eagle Classic, der hun ogs\xc3\xa5 var med p\xc3\xa5 Southern Mississippis lag som vant 4 x 100 meter. Ved Conference USA utend\xc3\xb8rs kom hun p\xc3\xa5 3.-plass i lengde, og Southern Mississippi kom ogs\xc3\xa5 p\xc3\xa5 3.-plass p\xc3\xa5 4 x 100 meter. P\xc3\xa5 100 meter kom hun p\xc3\xa5 8.-plass. Hun satte personlig rekord med 6,43 meter i lengde da hun vant kvalifiseringsstevnet til NCAA-mesterskapet i friidrett 2010, og ble dermed kvalifisert til NCAA-mesterskapet, der hun endte p\xc3\xa5 6.-plass. Hun deltok ogs\xc3\xa5 ved USA-mesterskapet i friidrett 2010, der hun kom p\xc3\xa5 8.-plass. _NEWLINE_2011 ble en framgangsrik sesong for Bowie. Hun vant lengdekonkurransen ved LSU Purple Tiger Invitational i januar, der hun ogs\xc3\xa5 kom p\xc3\xa5 2.-plass i tresteg. Ved Conference USA-mesterskapet 2011 innend\xc3\xb8rs vant hun lengde og kom p\xc3\xa5 2.-plass i tresteg. Hun vant lengdehopp kvalifiseringen til NCAA-mesterskapet innend\xc3\xb8rs, og ved NCAA-mesterskapet i friidrett innend\xc3\xb8rs 2011 vant hun sin f\xc3\xb8rste nasjonale tittel, da hun hoppet 6,52 i lengde. Hun kom p\xc3\xa5 2.-plass i b\xc3\xa5de lengdehopp og tresteg ved Conference USA-mesterskapet utend\xc3\xb8rs. I august vant hun ogs\xc3\xa5 lengdehopp ved NCAA-mesterskapet utend\xc3\xb8rs, med ny skolerekord p\xc3\xa5 6,64 meter. Etter disse resultatene ble hun k\xc3\xa5ret til C-USA Female Field Athlete of the Year for 2011. _NEWLINE_Ved Notre Dame Meyo Invitational 2012 kom hun p\xc3\xa5 2.-plass i lengdehopp. Hun vant tresteg ved Conference USA 2012 innend\xc3\xb8rs, og kom p\xc3\xa5 2.-plass i lengdehopp. Ved NCAA-mesterskapet 2012 innend\xc3\xb8rs endte hun p\xc3\xa5 9.-plass i tresteg og 13.-plass i lengdehopp. Hun kom p\xc3\xa5 2.-plass i tresteg ved Alabama Relays utend\xc3\xb8rs. I mai vant hun lengdekonkurransen ved Conference USA 2012 utend\xc3\xb8rs, med et hopp p\xc3\xa5 6,78 meter. Hun kom ogs\xc3\xa5 p\xc3\xa5 3.-plass p\xc3\xa5 100 meter, med 11,30 sekunder, og 5.-plass i tresteg. Hun kvalifiserte seg til NCAA-mesterskapet i b\xc3\xa5de lengdehopp og p\xc3\xa5 100 meter, og i lengdehopp kom hun p\xc3\xa5 2.-plass, bak Whitney Gipson. For andre \xc3\xa5r p\xc3\xa5 rad ble hun k\xc3\xa5ret til C-USA Female Field Athlete of the Year._NEWLINE_I 2013 ble Bowie profesjonell ut\xc3\xb8ver. Hun deltok ved USA-mesterskapet i friidrett 2013, der hun ble sl\xc3\xa5tt ut i semifinalen p\xc3\xa5 100 meter, og kom p\xc3\xa5 4.-plass i lengdehopp. Ved Mt. SAC Relays-stevnet i California satte hun personlig rekord p\xc3\xa5 100 meter med 11,14 sekunder, og hun satte personlig rekord i lengdehopp 6. april ved UCLA i Westwood, med 6,91 meter. _NEWLINE_Ved Take Notice Elite Invitational i januar 2014 satte hun ny personlig rekord i lengde innend\xc3\xb8rs, med 6,95 meter. Dette gjorde henne til den femte beste ut\xc3\xb8veren i USA gjennom tidene. Den 8, februar vant hun lengdekonkurransen ved New Balance Indoor Grand Prix i Boston. Hun forbedret ogs\xc3\xa5 sin personlige rekord p\xc3\xa5 60 meter innend\xc3\xb8rs ved Millrose Games i februar, til 7,14 sekunder. Hun kom p\xc3\xa5 2.-plass i lengdehopp ved USA-mesterskapet i friidrett innend\xc3\xb8rs 2014, bak Tori Polk. Hun representerte USA ved VM i friidrett innend\xc3\xb8rs 2014, men greide bare 6,12 i kvalifiseringen, og gikk ikke til finalen. Hun endte p\xc3\xa5 13.-plass i dette mesterskapet. Hun deltok ogs\xc3\xa5 ved Diamond League 2014, der hun vant tre av l\xc3\xb8pene p\xc3\xa5 100 meter; Golden Gala i Roma med personlig rekord p\xc3\xa5 11,05, Adidas Grand Prix i New York og Herculis i Monaco. Men siden hun ikke deltok i avslutningsstevnet Memorial Van Damme st\xc3\xa5r hun uten poeng i sammenlagtlistene. Veronica Campbell-Brown vant 100 meter sammenlagt ved Diamond League 2014. P\xc3\xa5 200 meter vant hun ett Diamond League-stevne, Prefontaine Classic i Eugene i Oregon i USA. Der satte hun ny personlig rekord med 22,18, en forbedring p\xc3\xa5 0,39 sekunder._NEWLINE_Ved USA-mesterskapet i friidrett 2014 var hun raskest av alle i semifinalene, med 10,91, men skadet seg i semifinalen, og stilte ikke til start i finalen, som ble vunnet av Tianna Bartoletta. Ved Diamond League-stevnet i Monaco 18. juli l\xc3\xb8p hun 100 meter p\xc3\xa5 10,80, dette var b\xc3\xa5de personlig rekord og \xc3\xa5rsbeste i verden. Men, ved Diamond League-stevnet i Birmingham br\xc3\xb8t hun l\xc3\xb8pet sitt p\xc3\xa5 100 meter med skade i foten. _NEWLINE_Ved Florida Relays 2015 i april satte hun \xc3\xa5rsbeste i verden p\xc3\xa5 200 meter, med tiden 22,61. Hun kom p\xc3\xa5 2.-plass p\xc3\xa5 200 meter ved Kingston Jamaica International Invitational i mai, bak Shaunae Miller, som satte ny bahamansk rekord med 22,14. Hun kom ogs\xc3\xa5 p\xc3\xa5 2.-plass p\xc3\xa5 100 meter ved Diamond League-stevnet Shanghai Golden Grand Prix, og p\xc3\xa5 3.-plass ved Prefontaine Classic med 10,82. Den 13. juni vant hun 200 meter ved Diamond League-stevnet Adidas Grand Prix. _NEWLINE_Hun vant 100 meter ved USA-mesterskapet i friidrett 2015, med tiden 10,81. Sammen med English Gardner og Jasmine Todd ble hun dermed tatt ut til VM i friidrett 2015.'